kardosdrur/scandi-wiki huggingface dataset:
Bookerprisen

Bookerprisen (eng. Booker Prize for Fiction) uddeles hvert år for den bedste roman skrevet af en borger i Commonwealth eller Irland. Den indstiftedes af grossererfirmaet Booker plc i 1968. For at sikre prisens kvalitet vælges dommerne blandt kritikere, forfattere og akademikere. Siden 2002 har den været kendt som Man Bookerprisen (eng. Man Booker Prize) for at afspejle investeringsfirmaet Man Group plc's sponsorstøtte.

I de første 35 år var der fem år, hvor mindre end seks bøger var nomineret, og to gange (i 1980 og 1981) var der syv nominerede.

Listen over bøger der udgjorde "bruttolisten" blev først frigivet i 2001. I 2003 var der 23 bøger på bruttolisten, i 2002 var der 20, og i 2001 var der 24. Forlag kan indstille bøger til nominering, og dommerne kan opfordre forlag til at indstille bøger. I 2002 blev 110 bøger indstillet, og yderligere 10 blev indstillet efter opfordring.

Statistik 
Andre statistiske fakta om Bookerprisen, (pr. 2003):
 I 35 år er i alt 201 romaner af 134 forfattere blevet nomineret.
 Af de 97 forfattere, der har været nomineret én gang, har 13 vundet prisen, og tre har måttet dele prisen.
 Af de 19 forfattere, der har været nomineret to gange, har syv vundet prisen én gang, og én, J.M. Coetzee, vundet den to gange.
 Af de 10 forfattere, der har været nomineret tre gange, har fire vundet prisen én gang, én har måttet dele prisen, og én, Peter Carey, vundet den to gange.
 Af de fem forfattere, der har været nomineret fire gange, har alle undtagen William Trevor vundet én gang. De andre forfattere der har været nomineret fire gange er: Ian McEwan, Salman Rushdie, Thomas Keneally og Penelope Fitzgerald.
 De to eneste forfattere, der har været nomineret fem gange, er Margaret Atwood (første gang nomineret i 1986, vandt i 2000) og Beryl Bainbridge (nomineret to gange i 1970'erne og tre gange i 1990'erne, men vandt aldrig).
 Kun én forfatter har været nomineret seks gange: Iris Murdoch, der vandt efter sin fjerde nominering i 1978, og var nomineret to gange mere i 1980'erne.

Se også 
 Bookerprisvindere

International pris 
En separat international pris introduceres i 2005. Se Man Booker International Prize.

Se også 
 Whitbread litteraturprisen

Eksterne henvisninger 
 http://book.awardannals.com/award/booker/[ Bookerprisvindere og nominerede] 
 TurboBookSnob.com – giver information om Bookerprisen, forudsigelser om hvem der vinder, anbefalinger af bøger, og litterære links. 
 Vindere og nominerede til Bookerprisen

Litteraturpriser
Litteratur fra Storbritannien
Forbandede Ungdom

Forbandede Ungdom (på engelsk The Catcher in the Rye) er en roman skrevet af forfatteren J.D. Salinger i 1951. Romanen blev i 2004 nyoversat af Klaus Rifbjerg med titlen Griberen i rugen.

Bogen har opnået en vis kultisk status, idet Mark David Chapman, der myrdede John Lennon i 1980, havde bogen i lommen, da han blev arresteret, og John Hinckley, der forsøgte at myrde daværende præsident Ronald Reagan i 1981, havde bogen liggende på sit hotelværelse.

Bogen blev forbudt i amerikanske skoler og biblioteker 1961-1982 på grund af bl.a blasfemi, seksuelle referencer, grimt sprog samt fremstilling af rygning og druk. Den blev senest forsøgt gjort forbudt på Big Sky High School i Montana.

Handlingen 

Forbandede ungdom handler om den 17-årige Holden Caulfield, der netop er blevet smidt ud af endnu en privatskole. Det er kort før juleferien starter, og han vil ikke tage hjem til sine forældre, men han beslutter sig for at forlade skolen og tage til New York. Bogens handling udspiller sig over 72 timer fra Holden forlader skolen og til han lader sig indlægge på et sanatorium. Her fortæller han sin historie.

Se også 
 Det 20. århundredes 100 bøger ifølge Le Monde

Referencer

Eksterne henvisninger 
 John Lennon & Mark David Chapman – the death of John Lennon 
 NNDB: Tracking the entire world: John Hinckley 

Romaner fra USA
Litteratur i 1951
Ungdomskultur
Mullah

En mullah (pers./urdu مللا mullah, fra ar. mawla "mester, ven") er en islamisk lærd, som har studeret Koranen, hadith-traditionerne og den islamiske retsvidenskab (fiqh), og som anses for at være ekspert i religiøse anliggender.

En mullah forventes tillige at være hafiz, det vil sige at kunne recitere Koranen udenad, og kan på basis af sine religiøse studier og kundskaber vejlede og dømme i stridsspørgsmål.

Ordet bruges mest, hvor shia-islam er udbredt, og anvendes derfor mest om shiamulimske gejstlige. Særligt i Pakistan og Indien har ordet en videre betydning, idet det særligt i små landsbysamfund bruges om en skolelærer eller enhver anden uddannet muslim. Ordet bruges mindre hyppigt i middelhavsområdet og kun sjældent om muslimske lærde i Danmark.

Mullaher har ofte været involveret i politik, men først i nyere tid har de tiltaget sig verdslig magt i præstestyret i Iran og under Taleban-styret i Afghanistan.

Se også 
 Ayatollah
 Imam
 Marja
 Mufti
 Ulama

Islam
Shia-islam
Stillingsbetegnelser
Arabiske ord
Islamisk præstestyre

Islamisk præstestyre er et teokratisk styre, hvor de ledende kræfter ligger hos mullaherne. Ordet mullah (oprindelig mawla) stammer fra arabisk og betyder lærd, og man kan derfor med rette kalde et islamisk præstestyre, de lærdes styre.

Under Islam er en mullah en lærd mand, en lærer eller en med kendskab til islamisk Sharia lovgivning. I Indien bruges ordet mullah også om folk der bl.a. læser Koranen.

Præstestyre
Spektrometer

Et spektrometer eller spektrofotometer måler på elektromagnetiske bølger (hvilket også kan indbefatte synligt lys).

Et spektrometers spektrum modtages typisk af en billedsensor - fx en fotoplade eller i dag typisk en elektronisk billedsensor.

De måler hver for sig på forskellige bølgelængder af lys, og ved disse målinger kan spektrometrene give os oplysninger, om molekylers koncentration (UV), deres indre bindingsforhold (IR), antallet af kerner (NMR) eller deres masse.

Der er flere forskellige apparater, som går under fællesbetegnelsen spektrometre. Der er massespektrometre, NMR-spektrometre, infrarød spektrometre og UV spektrometre.

Se også 
 Spektroskop - spektrometer uden billedsensor og kun til synligt lys.
 Spektroskopi
 Amici-prisme

Elektromagnetisk stråling
Måleinstrumenter
Sri Lankas flag

Sri Lankas flag har i midten en guldløve, som holder et sværd. I flagets side mod stangen findes en grøn og en orange stribe, og det er indrammet af en gul bort. Flaget blev indført som Sri Lankas nationalflag i 1948.

Flag fra Asien
Flag
Nationale flag
Mustafar

Mustafar er en planet i Star Wars-universet. Mustafar er i kronologisk rækkefølge med i Episode III - Revenge of Sith, Star Wars: The Clone Wars serie, Rogue One: A Star Wars Story og Episode VIII - The Last Jedi og Episode IX - The Rise of Skywalker. 

Planetens overflade er overvejende dækket af lava og klippe.

Darth Vader holder fra Episode III - VI til på Mustafar, hvor Vader ligeledes har et citadel.

Historie 

I Revenge of the Sith bliver separatistlederne nødsaget til at finde et nyt skjulested (hvilket bliver Mustafar), efter det lykkedes Obi-Wan Kenobi at spore General Grievous, droidehærens leder, til deres oprindelige lokalitet. Palpatine (som i virkeligheden er Darth Sidious) sender separatisterne til Mustafar, for at kunne dræbe dem, ved hjælp af Darth Vader. Padmé Amidala og Obi-Wan dukker dog op før Vader forlader planeten, og de to Jedier kommer ud i en lyssværdsduel, der ender med at Anakin mister sin ene arm og begge sine ben og bliver forbrændt. Palpatine (Darth Sidious) kommer ham dog til undsætning og får ham bragt i sikkerhed.

To årtier senere i Rogue One har Darth Vader i mellemtiden fået opført et slot med udsigt til den lavabred, hvor han blev vansiret. Slottet er endvidere bygget ovenpå et gammelt Sith tempel. Planeten er den eneste der ikke nævnes ved navn i Rogue One.

I The Rise of Skywalker finder Kylo Ren på Mustafar mere end 50 år efter Darth Vaders kamp imod Obi-Wan Kenobi den Sith stifinder, der hjælper ham til Kejser Palpatins skjulested, Exegol. Planetens overflade ser nu meget anderledes ud, da den er ved at vende tilbage til sin oprindelige tilstand efter voldsomme begivenheder i en fjern fortid. 

Star Wars-planeter
Pernille Vigsø Bagge

Pernille Vigsø Bagge (født 4. januar 1975 i Holstebro) er en dansk teolog, politiker og tidligere medlem af Folketinget, som hun blev valgt til for SF i Nordjyllands Amtskreds ved valget 8. februar 2005, ved folketingsvalget d. 13. november 2007 og igen ved folketingsvalget 15. september 2011. 2001-2005 var hun kommunalbestyrelsesmedlem i Løgstør Kommune. I 2013 valgtes hun til kommunalbestyrelsen i Vesthimmerlands Kommune.

Pernille Vigsø Bagge er gift med Michael Bagge, som hun har døtrene Anna (født 1. marts 2004) og Freja (født 5. februar 2006) sammen med.

Hun er opvokset i Løgstør hvor hun stadig bor. Efter studentereksamen fra Vesthimmerlands Gymnasium læste hun teologi ved Aarhus Universitet og blev i 2004 Cand.theol. Under og efter sin uddannelse har hun arbejdet som bl.a. friskolelærer.

I sammenhæng med partiets satsning på folkeskolen som et af de centrale indsatsområder i valgkampen i 2007 havde Pernille Vigsø Bagge i sin egenskab af ordfører på området en fremtrædende position – på linje med Villy Søvndal og Ole Sohn. Hun var ligeledes markant i valgkampen op til Folketingsvalget 2011 og blev indvalgt med 9.597 personlige stemmer, hvilket var det næsthøjeste personlige stemmetal til en SF'er.

Hun meddelte i januar 2013, at hun ville stille sig til rådighed som SFs borgmesterkandidat i Vesthimmerlands Kommune ved kommunevalget i november 2013. Det kom i forlængelse af, at hun tidligere havde erklæret, at hun ikke vil genopstille ved det næste folketingsvalg. Partiets landsledelse meddelte hende dispensation til i så fald at besidde et dobbeltmandat.

Ved kommunalvalget 19. november 2013 var hun med sine 2012 personlige stemmer stærkt medvirkende til at SF fordoblede sit mandattal til fire, og hun sikrede sig en plads i kommunens økonomiudvalg.

1. juni 2015 tiltrådte hun stillingen som præst i Løgstør-Aggersborg-Kornum-Løgsted pastorat. Hun forlod samtidig Folketinget, og meddelte at hun ikke genopstiller ved kommunalvalget i 2017.

I 2021 valgt som formand for Præsteforeningen. Hertil kommer formandskab for Danmarks gejstlige Brandsocietet.

Tillidsposter i SFs folketingsgruppe 
 Kirkeordfører
 Kommunalordfører
 Undervisningsordfører

Efter valget i 2011 blev Vigsø Bagge partiets gruppeformand, en post hun igen forlod efter formandsskiftet i november 2012. Hun blev da afløst af Anne Baastrup. I en kort periode efter partiets udtræden af regeringen i februar 2014 fungerede hun som såvel politisk ordfører som gruppeformand. Hun udtrådte af Folketinget i 2015.

Bogudgivelser 
Løbetid (2008) Syv kvindeportrætter

Klasse A (2013) Interviews med fire ældre socialdemokratiske mænd

Referencer

Eksterne henvisninger 
 Pernille Vigsø Bagges weblog 
 Portrætsamtale 

Tidligere folketingsmedlemmer fra SF
Personer fra Holstebro
Folketingsmedlemmer i 2000'erne
Folketingsmedlemmer i 2010'erne
Teologer fra Danmark
Grundskolelærere fra Danmark
Ali Khamenei

Ayatollah Sayyid Ali Hosseini Khamenei ( , født 17. juli 1939 i Mashad i provinsen Khorasan i det østlige Iran) er Irans religiøse leder. Han var Irans præsident fra 1981 til 1989. Sayyed Ali var næstældste søn af Sayyed Javad Khamenei, en respekteret mullah og kendt religiøs personlighed. Khamenei fulgte i sin fars fodspor, studerede islamisk filosofi og blev mullah.

Efter revolutionen i 1979 vendte imam Khomeini hjem til Iran fra sit eksil i Paris. På hans bud dannede man et Islamisk Revolutionært Råd, hvor bl.a. Khamenei var medlem sammen med ayatollaherne Motahhari og Beheshti og hojatoleslam Akbar Hashemi Rafsanjani. 

I 1981 blev Khamenei valgt som den første præst til præsident og efterfulgte Mohammad Ali Rajai. Det var Khomeneis hensigt at holde præsterne væk fra præsidentposten, men den idé opgav han og samtidig opgav også tanken om at Iran skulle blive sekulært. I stedet blev Iran mere teokratisk.

Kort efter at Khamenei tiltrådte som præsident, blev han forsøgt snigmyrdet og undslap med nød og næppe. Bomben, som var gemt i en båndoptager, eksploderede lige ved siden af ham ved en pressekonference. Selvom han undslap, slap han ikke for skader bl.a. i hånden, som han nu ikke kan bruge fuldt ud. Det gav ham den usædvanlige titel den "levende martyr".

Khamenei blev genvalgt som præsident i 1985. Hans tid som præsident gav få sammenstød med Khomeini, da Khamenei var en nær allieret. Da Khomeini døde, valgte Ekspertforsamlingen (rådet der vælger den næste religiøse leder) Khamenei den 4. juni 1989. Khamenei blev ikke opfattet som en højtuddannet lærd på ayatollah-niveau (han havde rang af hojatoleslam. Alligevel valgte Ekspertforsamlingen at udnævne ham til midlertidig religiøs leder, indtil en ændring af forfatningen. Khamenei betegnes i dag som (stor)ayatollah. 

Khameneis tid ved magten som religiøs leder har ledt til mange sammenstød med de reformvenlige i parlamentet, specielt mens Mohammad Khatami var præsident. Khamenei blokerede mange af parlamentets og præsidentens initiativer, og mange af de reformvenlige er blevet nægtet kandidaturer af Vogternes Råd. 

Khamenei oplevede som 14 årig Abadan Krisen, da USA hjalp med at vælte premierminister Mohammed Mossadeq, for igen at få kontrollen over Irans olie. Det har ifølge ham selv fået ham til at indtage en aggressiv holdning over for USA, England og Israel.

Referencer

Eksterne henvisninger 

 BBC profil af Khameni
 Ali Khamenei: The real power in Iran 

Iranske Religiøse Ledere
Præsidenter fra Iran
Muslimer fra Iran
Territorium (suverænitet)

Et lands territorium er det område på landjorden og i havet ud for landets kyst, som den pågældende stat har suverænitet over. Territoriets omfang og grænser er fastlagt ved mere eller mindre fredelige reguleringer i historiens løb. Tidligere blev territoriet ofte bestemt gennem forhold som tradition, erobringer, fredsslutninger og fyrsters ægteskaber eller arvekrav, mens man i dag ofte vil påberåbe sig folkeretten eller (modsat) princippet om "ikke-indblanding i fremmede staters indre anliggender".

Hvis man betragter territoriet som en bestemt befolkningsgruppes retmæssige hjemstavn, nærmer begrebet sig den anden betydning, som det har, nemlig hvor det drejer sig om en populations, et pars eller et individs ynglerevir. Se yngleterritorium. Denne brug af ordet volder store etiske og folkeretlige problemer i forbindelse med mindretalsrettigheder, folkefordrivelser og etniske udrensninger.

Den del af en stats territorium, der er hav, benævnes gerne søterritoriet. I Danmark er søterritoriet ikke en del af kommunerne, men er underlagt staten.

Se også 
 Oversøiske lande og territorier

Folkeret
Juridiske begreber
Viasat

Viasat  var et tv-distributionsselskab, der var ejet af mediekoncern Nordic Entertainment Group (NENT Group), der var noteret på den svenske børs Nasdaq OMX Stockholm. 
I 2021 indgik selskabet i en fusion med Canal Digital og blev til Allente.

I Danmark havde NENT Group ejerskabet af en lang række betalings-tv-kanaler: Viasat Golf, Viasat Ultra HD, Viasat Series Viasat Film Premiere  Viasat Film Action, Viasat Film Family, Viasat Film Hits, Viasat Explore, Viasat Nature og Viasat History. 

TV3-kanalerne – eller NENT Group, Viasat varetog kanalsalg og stod for at sælge TV3, TV3+, TV3 Puls, TV3 Sport 1 og TV3 Max til andre distributører – ligesom de også sælger Viasats betalings-tv-kanaler.

I 2020 fusionerede Viasat og Canal Digital til ét selskab og hedder nu fra d. 13. april 2021, Allente.

Tv-kanaler

Danmark 
 TV3
 TV3+
 TV3 Puls
 TV3 Sport 1
 TV3 Max
 Viasat Film Premiere
 Viasat Film Action
 Viasat Film Hits
 Viasat Film Family
 Viasat Series
 Viasat Golf
 Viasat Ultra HD
 Viasat Explore
 Viasat History
 Viasat Nature

 
Virksomheder i London
Ophørt i 2021
Heinrich Böll

Heinrich Böll (født 21. december 1917 i Köln, død 16. juli 1985 i Kreuzau) var en tysk forfatter og oversætter. Böll er især anerkendt for sit arbejde som efterkrigsforfatter.

I 1972 modtog Böll Nobels literaturpris: "for sine værker, der, ved at kombinere et bredt perspektiv af hans samtid med en følsom evne til personkarakteristik har bidraget til en fornyelse af tysk litteratur".

Ungdom og krigstid 

Heinrich Böll blev født som sjette barn af drejeren Viktor Böll og hans kone Maria. I familien tilhørte man ligesom mange andre i dette område den katolsk-romerske kirke, og afvisningen af den preussisk inspirerede a-religiøse nationalsocialisme var derfor naturlig, selvom ideologien fyldte meget i Nazi-Tyskland. Efter at være blevet student i 1937 kom han i lære i en boghandel, som han dog droppede blot 11 måneder senere. I sommeren 1939 påbegyndte han Köln studier i tysk og klassisk filologi. På dette tidlige tidspunkt skrev han sin første roman, Am Rande der Kirche. Allerede et par måneder efter studiestart blev han indkaldt til militærtjeneste. Først omkring  2. verdenskrigs afslutning i 1945 sluttede hans tid som soldat slut, da han i april kom i amerikansk krigsfangenskab.

Tilbage til livet og litteraturen 

Under krigen havde han ikke skrevet andet end breve, men kort efter krigens afslutning begyndte han igen at skrive litteratur. Hovedsageligt korte fortællinger, der beskæftigede sig med efterkrigstidens Tyskland.

Hovedværkerne 

Især i løbet af 1950'erne blev Heinrich Bölls status som stor tysk forfatter slået fast. I denne periode skrev han de store værker Wo warst du, Adam? (1951), Und sagte kein einziges Wort (1953), Haus ohne Hüter (1954), Irisches Tagebuch (1957), Doktor Murkes gesammeltes Schweigen und andere Satiren (1958), Billard um halbzehn (1959), Ansichten eines Clowns (1963) og Ende einer Dienstfahrt (1966).

Bölls betydning 

Böll er en af de mest betydningsfulde af efterkrigstidens tyske forfattere. Hans bøger har været med til at sætteTysklands problematiske fortid til debat. Han er en af de mest læste tyske forfattere både hjemme og i udlandet.

Værker

Eksterne henvisninger 

 

Romanforfattere fra Tyskland
Nobelprismodtagere i litteratur
Nobelprismodtagere fra Tyskland
Personer fra Köln
Stor stormsvale

Stor stormsvale (Oceanodroma leucorhoa) er med sin vægt på ca. 45 gram, længde 21 cm og vingefang på 43-48 cm lang. Noget større end den lille stormsvale. Den kan leve i op til 20 år. Flugten er terneagtig med glidning på let bøjede vinger og hyppige skift af flyveretning. Fuglen har en kløft i halen og et brunligt felt på overvingens dækfjer. Om natten kan den ved redehullet lydbestemmes på forskellige snurrende lyde og i luften på det artstypiske "uika wika wika", som med korte intervaller gentages.

På Mykines og på Mykineshólm – Færøerne, yngler der et par tusind par af store stormsvaler. Den store stormsvale har sin hovedudbredelse ved Newfoundlands kyster på den anden side af Atlanten. I Europa yngler den spredt i trekantsområdet Norge, Island og Skotland. Man formoder, at de fleste overvintrer ud for tropisk Afrika.

Stor stormsvales årsrytme: Sidst i april måned kommer de første fugle tilbage til deres redehul, som de ofte selv har gravet. De lægger et 11 g stort hvidt æg i maj måned. Rugetiden er 41 dage. Ungen bliver fodret hver nat i ca. 60 dage, og da er ungen så overfed, at den ikke kan flyve. Forældrefuglene forlader derefter ungen, og i løbet af 8-10 dage har den tabt så meget, at den kan lette, og begynder så rejsen syd over mod Vestafrika. Ungerne vender hjem igen, når de er 2 til 3 år, og begynder at yngle, når de er 4 til 5 år gamle.

At deres lugtesans har stor betydning for dem for at finde ”hjem” ved man bl.a. fordi at man engang har prøvet at tilstoppe deres næsebor. Da viste det sig, at ingen af fuglene med tilstoppede næsebor kom tilbage til deres rede.

Man har også engang taget to fugle i deres rede i New Brunswick, Canada, og sluppet dem løs igen i Sussex i England. 13 dage senere var de tilbage igen i deres redehul 4800 km fra Sussex.

Eksterne henvisninger 
 Netfugl.dk 
 

Stormfugle
Atlanterhavets fugle
Samuel L. Jackson

Samuel Leroy Jackson (født 21. december 1948) er en amerikansk skuespiller. I 1991 oprettede Cannes Film Festival en Supporting Actor-pris alene for hans skyld, så den kunne blive overrakt ham for hans præstation i Jungle Fever. Derudover har han vundet mange andre priser.

Han regnes for at være mest kendt for sin optræden i Do The Right Thing, Mo' Better Blues, Star Wars, Pulp Fiction, Jungle Fever m.fl., men har også en omfattende træning som teaterskuespiller.

Han modtog en Oscarnominering for Best Supporting Actor for sin rolle som gangsteren Jules Winnfield i Pulp Fiction, hvor han især imponerede med en lang, gammeltestamentlig monolog

Karriere 
Samuel L. Jackson startede sin karriere i biroller i film med Eddie Murphy. Dette medvirkede til at han blev castet i Jungle Fever, som han vandt en pris på Cannes Film Festival for. Senere blev han castet som Jules Winnfield i Quentin Tarantino's Pulp Fiction, som han blev kendt for, og modtog flere priser og nomineringer for.

Han er gift med LaTanya Richardson, som han fik en datter med.

Udvalgt filmografi

Referencer

Eksterne henvisninger 

 
 

Filmskuespillere fra USA
Hollywood Walk of Fame
187 (film)

187 (eller One Eight Seven) er en film fra 1997, med Samuel L. Jackson i hovedrollen, som en traumatiseret skolelærer.

Roller

Ekstern henvisning 
 

Amerikanske film fra 1997
Thrillerfilm fra USA
Dramafilm fra USA
Film fra Warner Bros.
Ziggurat

En ziggurat (fra akkadisk ziqqurratu(m), af verbet zaqâru, "at strække sig højt, nå højt op") kan oversættes til "et højtrækkende bygværk".

Struktur 
Zigguraten er et tempeltårn, typisk med kvadratisk grundplan og trappetrinsformet pyramidal struktur. Den var bygget med en kerne af soltørrede mursten og dækket af et lag brændte mursten. Murstenene havde ofte en kort byggeindskrift i kileskrift med navnet på den konge, der havde opført zigguraten og navnet på den guddom, som zigguraten var viet til.

Zigguraten var typisk for de store byer i Mesopotamien fra 2200 til 500 f.Kr. I den sene periode blev zigguraten også brugt til astronomiske observationer. Den havde ingen kamre, men fungerede som et kunstigt bjerg ofte med et tempel på toppen. Der fandt ingen offentlige ceremonier sted, og kun præsterne havde lov til at gå ind i bygningen. Zigguraten var prestigefyldt monumentalarkitektur, der ragede op i landskabet og kunne ses på lang afstand på Mesopotamiens flade flodslette. I dag er 32 ziggurater kendt i området. I 1979 kom Irans største ziggurat Chogha Zanbil på UNESCOs Verdensarvsliste. Den ligger ved floden Dez sydøst for oldtidsbyen Susa sammen med flere templer og tre paladser. Glaserede terrakottastatuer af tyre og bevingede griffer vogter dens indgange.  Den er viet til de elamittiske guddomme Inshushinak og Napirisha, og regnes som den bedst bevarede af sin type.

Etemenanki 

Myten om Babelstårnet udsprang formentlig af en ziggurat i Babylon omtalt i 1. Mosebog 11:1-9  og viet til Babylons skytsgud Marduk. Der er i dag ikke meget tilbage af Marduk-zigguraten, også kaldt Etemenanki, men arkæologiske fund og historiske beretninger beskriver et tårn på syv etager med et fornemt tempel på toppen. Sandsynligvis var det malet indigoblåt med tre trapper op til templet. Da kong Sankerib af Assyrien plyndrede Babylon i 689 f.Kr, lod han Etemenanki rive ned. I 331 f.Kr erobrede Alexander den Store byen og beordrede zigguraten genrejst. Da han to år senere vendte tilbage, uden at noget særligt var sket, satte han sin hær til at nedrive ruinerne, som i dag ligger sig syd for Bagdad i Irak. Saddam Hussein havde udsigt til dem fra sit sommerpalads.

Zigguraten i Ur 
En af de bedst bevarede ziggurater var viet til den sumeriske månegud Nanna og ligger i oldtidsbyen Ur. Under Golfkrigen 1991 anbragte Saddam Hussein sine MiG kampfly ved siden af zigguraten i det håb, at invasionsstyrken ville skåne dem af frygt for at skade zigguraten.  Stedet blev alligevel bombet, og zigguraten har nu et stort bombekrater midt i.

Referencer

Se også 
 Mesopotamien
 Babylonien
 Babylon
 Kileskrift
 Assyriologi

Ekstern henvisning 

 Engelsk hjemmeside om ziggurater

Mesopotamien
Bygninger, konstruktioner og anlæg
Vildt

Vildt betegner alle arter af fritlevende pattedyr og fugle. Definitionen fremgår af Lov om jagt og vildtforvaltning.

Se også

Referencer 

Jagt
Kød